**Kertvárosi Vigasságok 2025**

**Szeptember 19. péntek**

**18:30 Monday Feeling**

A Rácz Aladár Zenekar jazz tanszakának tanulóiból álló zenekar, Jász András vezetésével.

**20:30 Blahalouisiana**

**Szeptember 20. szombat**

**8:30 Főzőverseny tűzgyújtás**

**10:00 Ugi Mama varázsiskolája**

*Az Ágens Társulat előadása*

A messziről jött csintalan, nyughatatlan, történetekkel teli varázsló asszony, Ugi mama, sosem fér a bőrébe. Folyton-folyvást bűbájokon töri a fejét. Úton útfélen tanítványokat keres, hátha valakinek át tudja adni a tudományát. Kutatja a gyerekek között, kutatja a felnőttek között. Lehet, hogy te leszel az?

**11:00 Katáng zenekar**

A Katáng zenekar izgalmas utazásra hív a mesebeli Héterdőbe. A megzenésített versekből szőtt történet során találkozhatunk az erdő apró és óriás, békés és félelmetes lakóival, felfedezhetjük csodás helyszíneit.

**12:00 Kertvárosi tehetségek:**

Liget Táncakadémia

Wanted hip-hop

Adonika

Angel Dance

Taylor Diamond Dance

Mazotti SE

**14:00 Hungarikum trió**

A formáció azért jött létre, hogy népszerűsítse a hungarikummá vált operett és magyar nóta műfaját. Szabadúszóként, valamint az Operett-Musical Voices Társulat tagjaiként hosszú évek óta dolgoznak azon, hogy műsoraikkal az idősebb korosztály számára nosztalgikus hangulatot teremtsenek a régi jól ismert dalokkal, a fiatalabb nézők számára pedig betekintést nyújtsanak a hagyományos magyar műfajok világába, igényes szórakozást nyújtva a közönségnek.

Összeszokott rutinos művészeik, aprólékosan kidolgozott műsoraik, koreográfiáik, látványos jelmezeik és interaktív, személyes hangvételű, egyedileg felépített produkcióik nyújtanak garanciát a közönség elégedettségére.

**15:15 Főzőverseny eredményhirdetés**

**16:00 ZUMBA Gold** bemutató

**16:30 Varidance**

A rendkívül sokszínű magyar néptánchagyomány és - kultúra egyedülálló az egész világon. A Varidance ebből a sajátos kultúrkincsből merít; a tradicionális elemeket különböző táncstílusokkal (többek közt a sztepp, hip-hop, kortárs) és más műfajokkal (mint a cirkusz, színház, film) ötvözi és modern, különleges, egyedi stílussá varázsolja. Az ebben a szellemben színpadra állított művek alkalmasak kultúránk megismertetésére, népszerűsítésére hazánkban és határainkon túl is.

**17:00 Naninski&Figaro**

A Naninski és Figaro karakterek megálmodói Ámik János és Csernyik Viktor. Több évtizedes színpadi tapasztalatukból adódóan a szórakoztatás közel áll hozzájuk, így jött az ötlet, hogy létrehoznak valami újat. Ötvözték a színház, cirkusz, tánc és a sportok világát. Akrobatikus, táncos, komikus produkcióikkal járják az országot és már számos külföldi meghívásnak is eleget tettek. Látványos elemek, zsonglőrködés, tánc és sok-sok humor!

Előadásuk címe: A Repülő Akrobaták

**18:00 Retro Sláger Party**

**A Broadway Stars Company**2022 őszén alakult Budapesten, kiváló hanggal és színészi tehetséggel megáldott fiatalok összefogásával.

**A társulat célja,**hogy a musicalt, mint a zenés szórakoztató színház amerikai műfaját, a New York-i Broadway színházainak jellegzetes termékét minél szélesebb körben népszerűsítsék.

Fontosnak tartják, hogy előadásaikon, koncertjeinken a jól ismert slágerek mellett olyan musicalekből is hangozzanak el részletek, melyek ritkábban játszottak, kevésbé esetleg egyáltalán nem ismertek.

**19:00 Lama Street Band**

A Láma Street Band - ahogy a nevében is megjelenik - A Láma Dalai zenakar egy side-projectje, annak fúvósaiból és ütőszekciójából alakult. A Láma Dalai zenekar főleg ska- és reggaezenét játszó koncertzenekar a Láma Street Band pedig egy vásári-mutatványos szórakoztató akciócsoport. Indulók, szamba, vagy könnyűzene? Minden jól áll nekik. Egyfajta hangos-színes marching band: menetelve muzsikálnak a vendégsereg sűrűjében, hol a vattacukros standnál, hol a céllövölde mögött, hol pedig a söröző árnyékában, így mulattatva a nagyérdeműt.

**20:30 Margaret Island**

A Margaret Island elsősorban akusztikus alapokra épülő és folkos elemeket is beépítő vegyes stílusú együttes. Lábas Viki, Törőcsik Kristóf és Füstös Bálint alapította 2014 januárjában. Az elmúlt években megfordultak a legnagyobb fesztiválokon itthon és szerte a világban, ezúttal a Kertvárosi Vigasságok színpadán köszönthetjük őket.

**Szeptember 21. vasárnap**

**10:00 Kolompos**

A magyar gyermekek körében egyik legnépszerűbb együttesként ma is arra törekszenek, mint a kezdetekben: megismertetni, megszerettetni a gyerekekkel és szüleikkel a magyar népzenét, néptáncot, régi népszokásokat, vagyis mindazt a páratlan kulturális kincset, melyet elődeink hagytak ránk örökségül.

Kóstoljanak bele a Kolompos buli hangulatába és ha tetszik (ez biztosan így lesz 😉) tartsanak velük a havonta egyszer megrendezésre kerülő, vasárnap délelőtti táncházba is.

A Kolompos zenekar tagjai:

Nagy Zoltán, Barna György, Végh Gábor, Tímár Sándor és Szántai Levente

**11:00 Föld fölött/Kreatív Kráter Kör**

A Kreatív Kráter Kör művészeti munkája során mindig a határvidékeken kalandozik. Keresik a különböző cirkuszi és cirkuszon túli műfajok összekapcsolódásának lehetőségét, törekszünk az előadói módszerek fúziójára.

A Föld Fölött is ebben a szellemiségben készült. Szerkezete, a tradicionális vásári komédiák interaktív, az őt körbevevő környezetre reagáló, maga alkotta kereteiből folyamatosan kitörő előadásmódját idézi.

**12:00 Kertvárosi tehetségek**

NRG Dance Studio

Tai Chi

Jamland

4M Dance Company

**13:20 Operett- és nótaműsor/Gödöllői Fiatal Művészek Egyesülete**

A Gödöllői Fiatal Művészek Egyesülete 1998-ban önerőből alakult. A több, mint negyedévszázad alatt bemutattak 45 különböző színházi előadást, megírtak 2 önálló rockoperát, állandó közreműködői ünnepi műsoroknak, mellyel meghatározó szereplői lettek Gödöllő és környéke kulturális életének. Kezdeményezői és fő szervezői művészeti csoportok együttműködésének, többször dolgoztak a Hot Jazz Banddel és a Talamba Ütőegyüttessel. A kerület közönsége nemzeti ünnepeinken láthatta őket színvonalas produkciókkal, most külön, erre az alkalomra szerkesztett műsorral érkeznek a Kertvárosi Vigasságok színpadára.

A műsor rendezője és a Gödöllői Fiatal Művészek Egyesületének elnöke: Horváth Zoltán

**5Falu viadala:**

Az előző évekhez hasonlóan, idén a falvak ismét összemérhetik tudásukat, ügyességüket, leleményességüket és erejüket a Tudáspróbán.

Az aktivitásokon résztvevők fabatkát kapnak, amelyet saját falujuk javára adhatnak le a gyűjtőállomáson. Vegyél részt Te is a VIADALBAN!

Hajrá Árpádföld, Cinkota, Mátyásföld, Rákosszentmihály, Sashalom!

**14:00 Tudáspróba**

**14:30 Családi erőpróba**

**EREDMÉNYHIRDETÉS**

**16:15 Lee Olivér**

Lee Olivér Artisjus-díjas gitáros, dalszerző. Gitárosként rengeteg világhírű és országosan ismert produkcióban megfordult már: korábban turnézott a Deep Purple legendás billentyűsével, John Lord-dal, 2022-ben zenélt a Police-ból ismert Stewart Copeland dobossal és a Győri Filharmonikus Zenekarral. Az utóbbi években főként az Ék, a Trillion, valamint a Tóth János Rudolffal közösen jegyzett, Ütött-Kopott Angyal koncertjein találkozhat vele a közönség, ám emellett évek óta ad egy szál gitáros szólókoncerteket saját szerzeményeivel angol és magyar nyelven.

A Kertvárosi Vigasságok színpadára Szeifert 'Jason' Bálinttal érkezik duóban.

**17:00 Jazztelen**

A 2014 óta működő Jazztelen formáció célja, hogy slágeres vidám bluesrock-alapú muzsikával szórakoztassa a közönséget. A Jazztelen zenekar megjelenése felrázta a magyar Blues-Rock zene állóvizét. Új Saját dalokat, slágereket hoztak a műfajba. Az élőkoncertjeik azt mondják: olyanok mint a házibulik röhögünk a dumákon és végig táncoljuk az estét, amíg ki nem dőlünk!

A zenekar tagjai:

Bűdi Szilárd – ének, szájharmónika, basszusgitár,

Bűdi László – gitár, vokál

Kottler Ákos – dob, vokál

Kovács Erik – billentyűs hangszerek

**18:00 Jammal&The Groovetroop**

A zenekar 2017-ben alakult. BrassBeat a műfaj neve, amit játszanak, azaz a hip-hop, pop, R’n B’ illetve a rap zene keveredése a fúvós zenével. A felállás rendkívül exkluzív: trombita, harsona, szaxofon, tuba, dob hangszerekből áll, melyet olykor ritmusos rap szövegek és pörgős beatbox (szájdobolás) fűszerez. Az akusztikus hangszerek lehetővé teszik, hogy a produkció bármilyen helyszínen, akár hangosítás nélkül is megszólaljon.

A saját számaik mellett szerepet kapnak a mai és régebbi nagy slágerek, klasszikusok.

**19:30 Hobo**

Soron következő fellépőnket senkinek nem kell bemutatni: Földes László közismert nevén HOBO, Kossuth-díjas bluesénekes, szövegíró, előadóművész, a Hobo Blues Band alapító tagja a színpadon.

INGYENES GYEREKPROGRAMOK VIDÁMPARK KIRAKODÓVÁSÁR